Mynenn fruntlikenn groyt myt alles guden erbedynghe alleweghe thouoren. Ersamen, vorsichtighenn, besunderen gude frunde, geue juwen ersamen vorsichtighen fruntliken thor kennende, dat nu twe jar is, do sende hyr tho Wyborch Bernt Kleuer vj last moltes vnde j last soltes vnde vorscreff dat gud hyr tho slotte an Knut Poszen vnde Magnus den ffoghet; so en wolden de des gudes nycht entfanghe[n]. So heff Knut Posse my ghebeden, dat jk dat vmme Berndes wyllen sodan gud entfanghen solde vnde vorkopen, wente dat eyn were syn gadynck nycht. Sus hebbe jk dat gud entfanghen vnde Bernde dat ghescreuen; also heff he my ghescreuen jn syner hantscryfft, dat jk jd solde vorkopen wu my gud duchte, also jk juwen ersamen vorsichti[chei]den eyn kopighe syner hantscryff hyr mede sende. Sus was dat molt vorhittet, dat jk ffro was, dat jk jd vorkoffte vp eyn half jar vnde jardaghes vnde hebbe an betalynghe ghenomen wat jk krighen kunde: ruske hu&#x0364;de, heckede, warck, harmelyn vnde ander ware, vnde sodan gud wyl Bernt nycht hebben. He budt my tho, he wil syn molt wedder hebben offte ret gelt so ffele also he suluen wil, vnde wil wetten, wu jk by syn molt ghekomen sy. Do he my screff dat jk syn gud solde vorkopen wu my gud duchte, do solde he my ghescreuen hebben, offt jk syn gud nycht vor ret gelt vorkopen konde, dat jk id hadde lichghen laten. Jk hadde om dat huesrum wol gheghunt x jar, so hadde jk my darna gherichtet, offt he sodan wa&#x0364;r vnde gud wolde laten lichghen vnde vordaruen vnde ouer eynen jare hyr na my den schade reken wolde, dat jk juwe ersamheit bidde thouordencke, wente jk neynen kop myt om vm syn molt ghemaket hebbe; welke jk juwe vorsichtich[ei]den bidde, off he my jennyghen hinder, bekummernysze offte schaden an dem mynen wolde doen, juwe ersamheit jd dat so voghen wolde, dat jk my des an vnszen gnedechsten heren den konnick nych beklaghen dorue. Wur jk dat an juwe ersamen vnde wolwiszedenn vorsichtich[ei]denn kan vorschulden, do jk alle tyd gerne, de jk Gode almechtich tho langher woluart regerende ghesunt vnde salich beuele. Ghescreuen jn Wyborch des donredaghes vor sunte Margreten jnt jar xcix. Harmenn van Rethem. Adress: Denn ersamenn vnde wolwiiszeden heren borghermesteren vnde ratmanne der stadt Reuell myt ganszer ersamheit.